**Eljárásrend\* Igazságügyi igazgatási szakos hallgatóknak**

**a szakdolgozatvédéshez és**

**az abszolutórium megszerzéséhez a 2024/2025. tanévben**

Amennyiben a hallgató a **2024/2025. tanév tavaszi félévében, 2025. június 2-án** **kívánja a záróvizsgáit megkezdeni**, úgy a szakdolgozatot **2025. április 28-ig szükséges megírni és leadni/feltölteni** az alábbiak szerint:

1. A szakdolgozat **terjedelme** minimálisan 2 ív (80.000 betűhely, szóközökkel - kb. 40 oldal) amelynek tartalmaznia kell a forrásmunkák jegyzékét is.

Tartalmi és formai követelmények: <https://ajk.pte.hu/sites/ajk.pte.hu/files/2019-10/dolgozatok-tartalmi-es-formai-kovetelmenyei.pdf>

1. Szakdolgozat és szakdolgozati dokumentáció leadási időszak: **2025. április 07. – 2025. április 28.**
   1. A fenti időszakon belül a hallgató köteles a konzulens által aláírt [konzultációs lapot](https://ajk.pte.hu/hu/hallgatoknak/informaciok/nyomtatvanyok) (*2. számú melléklet, szakdolgozati konzultációt igazoló/szakdolgozat leadását támogató lap*) és a kitöltött [eredetiség-nyilatkozatot](https://ajk.pte.hu/hu/hallgatoknak/informaciok/nyomtatvanyok) (*3. számú melléklet, nyilatkozat az írásmű eredetiségéről*) eredeti példányban a Tanulmányi Osztályon leadni. Mivel e két dokumentumot a Neptunba is szükséges lesz feltölteni, kérjük, hogy **a leadást megelőzően otthon szkenneljék be azokat**.
   2. Amennyiben a témavezető ezt kifejezetten kéri, a szakdolgozatot egy példányban, beköttetve vagy lefűzött, maradandó és áttekinthető formában is le kell adni a TO-n. A szakdolgozatot ebben esetben az összegzés végén (az Irodalomjegyzék előtt) alá kell írni. **Leadás előtt tehát érdemes tisztázni a konzulenssel, igényel-e bekötött példányt a dolgozatból a védésre.**
   3. A Tanulmányi Osztály rögzíti a szakdolgozat adatait a Neptunban. Ezt követően a hallgatónak 48 óra áll rendelkezésére, hogy a Tanulmányok/ Szakdolgozat fülön pdf formátumban **feltöltse** a szakdolgozatot, illetve a korábban beszkennelt konzultációs lapot és eredetiség-nyilatkozatot. A sikeres feltöltésről a hallgató e-mailben köteles tájékoztatni tanulmányi előadóját.
   4. A szakdolgozat elektronikus benyújtását követően nincs mód annak módosítására, kijavítására, visszavonására.
2. Szakdolgozat **védési időszak: 2025. április 28. – 2025. május 12.**
3. Az eredményes védést követően a hallgató az illetékes Tanszéken szakdolgozatát visszakapja. A tanszékek a konzultációs lap nyomtatványon feltüntetik a szakdolgozat érdemjegyét és ezt a nyomtatványt 3 napon belül visszaküldik a Tanulmányi Osztályra. Ezt követően a Tanulmányi Osztály a Neptunban rögzíti az eredményeket.

**A szakdolgozat megvédése az abszolutórium kiállításának és így a záróvizsgák megkezdésének feltétele!!!**

1. Amennyiben a hallgató részt kíván venni a 2025. június 2-i záróvizsgán, s minden más vizsgájával is végzett, a védést követően le kell adnia **abszolutórium** iránti kérelmét a Neptunban (Ügyintézés/Kérvények) **2025. május 26-ig.**
2. **Záróvizsgára jelentkezés**: 2025. május 12. 10 órától 2025. május 26-án 16 óráig.

*\*Az eljárásrend a* [*2/2024. (IV.05.) számú dékáni utasítás*](https://ajk.pte.hu/sites/ajk.pte.hu/files/2024-04/dekani-utasitas-2-2024.pdf) *alapján készült.*